《酬方吏部石泉与烟霞同板筑》
明代·湛若水

石泉在樵东，烟霞在樵西。同家宇宙内，况复同藩篱。

若欲散沈郁，登高以眺遐。方子于斯时，不弃来烟霞。

若欲翕发散，入谷听潺湲。湛子于斯时，不厌过石泉。

春暮方发育，石泉颇幽独。万水与千山，烟霞堪寓目。

秋冬美朝暾，烟霞颇高寒。晞发与炙背，石泉宜借眠。

绕泉为盘阻，谁复争子所。伏虎与盘龙，呵禁乎不可。

诸子游大科，亦须从大路。有或非吾徒，攻之以石鼓。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。